จิรายุ บุก บ่อนตู้ม้า คลองสามวา โวย บิ๊กตู่ ปล่อยเต็มบ้านเต็มเมือง
จิรายุ ห่วงทรัพย์ ส.ส.กทม.เพื่อไทย พาชาวบ้านบุกบ่อนตู้ม้า โวย บิ๊กตู่ ปล่อยเต็มบ้านเต็มเมือง ทำอย่างกับเป็น มาเก๊าคลองสามวา จ่อ ตั้งกระทู้ถามนายกฯวันที่ 6 ก.ค. นายจิรายุ ห่วงทรัพย์ ส.ส.กทม.พรรคเพื่อไทย กล่าวถึงกรณีบ่อนการพนันและยาเสพติดที่เต็มบ้านเต็มเมืองในยุครัฐบาล พล.อ.ประยุทธ์ จันทร์โอชา นายกฯ และรมว.กลาโหม ว่า ตนไม่ทราบว่า พล.อ.ประยุทธ์ เคยรู้หรือไม่ว่า เกือบทุกพื้นที่มีบ่อนการพนัน ตู้ม้า ตู้สล็อต และยาเสพติด เต็มบ้านเต็มเมือง ตนได้รับเรื่องร้องเรียนจากประชาชนชาวคลองสามวา มานานนับเดือน ว่าในพื้นที่เขตคลองสามวา มีบ่อน ตู้ม้า ตู้สล็อต จำนวนมาก แต่ให้โอกาสตำรวจท้องที่แก้ไขปัญหา โดยเฉพาะเรื่องตู้ม้า แต่ดูเหมือนจะหนักขึ้นทุกวัน ถ้านายกฯ ไม่เชื่อโดยวันนี้ (6 ก.ค.) เวลา 14.50 น. ตนได้ลงพื้นที่และถ่ายคลิปวิดีโอออกมาเผยแพร่ ซึ่งจุดที่ตนลงไปอยู่หน้าโรงเรียน สตรีวิทยา 2 คลองสามวา ถนนนิมิตรใหม่ ท้องที่ สน.นิมิตรใหม่ การตั้งเช่นนี้เรียกได้ว่าไม่สงสารเด็กๆ นักเรียนที่จะต้องไปโรงเรียนกันบ้างเลย นอกจากนี้ยังมีการตั้ง ตู้ม้า ตู้สล็อต ในการเคหะคลอง 9 และมีอีกหลายจุด รวมถึงมีทั้งบ่อนการพนันขนาดใหญ่ บนถนนหทัยราษฎร์ ท้องที่ สน.นิมิตรใหม่ และหลายจุดในพื้นที่กรุงเทพฯ ฝั่งเหนือ จึงอยากให้ผู้บังคับการตำรวจนครบาลที่รับผิดชอบพื้นที่ให้ความสำคัญกับการแก้ปัญหาตรงนี้ด้วยนายจิรายุ กล่าวว่า เมื่อตนลงพื้นที่ไปเยาวชนที่ใช้บริการอยู่ก็แตกฮือกันออกไป ดังนั้นในสัปดาห์นี้ตนจะยื่นกระทู้ถามนายกฯ ถึงการแก้ไขปัญหาผ่อนการพนันที่มีมากเต็มบ้านเต็มเมือง ไหนบอกว่าจะแก้ไขปัญหาอบายมุข การพนัน ทำไมปล่อยให้มีมากกว่ายุคไหนๆ เช่นนี้ ซึ่งแตกต่างจากสิ่งที่นายกฯ บอกว่า จะจัดการให้หมดไป รวมถึงอยากให้นายกฯ ตรวจสอบเรื่องการเรียกรับส่วยด้วย นอกจากนี้ ตนอยากจะเชิญนายกฯ มาลงพื้นที่คลองสามวาพร้อมกับตน เพื่อตรวจสอบสิ่งเหล่านี้ เพราะแปลกใจว่ากลางกรุงเทพฯ เช่นนี้ ทำไมยังทำเหมือนเป็นมาเก๊าคลองสามวา ทั้งๆ ที่เป็นวันพระเข้าพรรษา.
จิรายุ ห่วงทรัพย์ ส.ส.กทม.เพื่อไทย พาชาวบ้านบุกบ่อนตู้ม้า โวย บิ๊กตู่ ปล่อยเต็มบ้านเต็มเมือง ทำอย่างกับเป็น มาเก๊าคลองสามวา จ่อ ตั้งกระทู้ถามนายกฯ 
บ่อนตู้ม้า,คลองสามวา,จิรายุ ห่วงทรัพย์,ส.ส.เพื่อไทย,ประยุทธ์ จันทร์โอชา,การพนันตู้ม้า,เพื่อไทย,ข่าวทั่วไป